पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की वक्र दृष्टि के चलते के खुशियों के सबसे बड़ा सावा इस बार सूना रहेगा। जिस आखातीज पर हर साल हजारों शादियां होती थीं इस बार तीनों एसडीएम के ऑफिस में सिर्फ 100 शादियों के लिए आवेदन आए हैं। आखातीज 14 मई को है। विवाह आदि मांगलिक कार्यों के लिए आखातीज सबसे बड़ा अबूझ सावा माना जाता है। कोरोना की खतरनाक दूसरी लहर के चलते और मुख्यमंत्री अशोक गहलोत की अपील पर लोगों ने खुद ही शादियों को टालने का फैसला किया है।
सरकार ने भी 31 मेहमानों की स्वीकृति और शादी की जिला प्रशासन से अनुमति अनिवार्य कर दिए जाने से शादी वाले परिवारों ने स्वयं 90% से अधिक शादियां स्थगित कर दी हैं। किसी भी समाज में कोई सामूहिक विवाह भी नहीं होंगे। लोगों ने विवाह स्थल, टेंट कैटरिंग, बैंड बाजे, घोड़ी, डेकोरेशन आदि की सभी बुकिंग कैंसिल करा दी है।
पंडितों से देवउठनी एकादशी के बाद नवंबर, दिसंबर और अगले साल जनवरी के विवाह मुहूर्त निकलवाए जा रहे हैं। हर साल अक्षय तृतीया के अबूझ सावे पर प्रदेशभर में 40,000 शादियां होती थीं। 2019 में जयपुर में सामूहिक विवाहों सहित 3 हजार से ज्यादा शादियां हुईं थीं। पिछले साल कोरोना लॉकडाउन के चलते शादियां न के बराबर हुईं थीं | इस साल 14 मई को आखातीज के लिए जिला प्रशासन के तीनों एसडीएम कार्यालय जयपुर, सांगानेर व आमेर में 100 ही शादियों की सूचना आई है।
अब हम अपनी बेटी की शादी 28 नवंबर को करेंगे
करतारपुरा के राजेंद्र कुमार बताते हैं कि मैने बेटी की शादी थी लेकिन कोरोना के इस कदर बढ़ने और मात्र 31 मेहमानों की अनुमति को देखते हुए बुकिंग कैंसिल करा दी | अब 28 नवंबर के लिए बुकिंग करवाई है।
आखातीज की शादी कैंसिल कर दी, अब 30 नवंबर का मुहूर्त
कालवाड़ रोड निवासी शर्मा परिवार की बेटी की आखातीज को शादी होनी थीं, जिसे स्थगित कर दिया गया है | 5-6 महीने पहले यह मुहूर्त निकलवाया था| परिवार के सुधीर शर्मा ने बताया कि अब पंडितजी ने दूसरा मुहूर्त 30 नवंबर का निकला है। बस हम तो भगवान से यही दुआं करते हैं ये महामारी जल्द जाए, ताकि हम सबकी खुशियां वापस घरों में आ सके।
साल 2021 शुरू होते ही खरमास, गुरु-शुक्र ग्रह के अस्त रहने से करीब पौने चार माह शहनाइयां नहीं बजीं। 25 अप्रैल से विवाह लग्न शुरू हुए लेकिन अब कोरोना संक्रमण बढ़ने से लोग शादियां कैंसिल करके देवउठनी एकादशी के बाद के मुहूर्त निकलवाने आ रहे हैं। -पंडित दिनेश मिश्रा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn